Marta Macho Stadler

**Marta Macho Stadler**, nada en Bilbao, 9 de setembro de 1962, é unha matemática e divulgadora científica española. É profesora de Xeometría e Topoloxía na Universidade do País Vasco e especialista en Teoría Xeométrica de Foliacións e Xeometría non conmutativa. É tamén editora do espazo dixital *Mujeres con Ciencia* da Cátedra de Cultura Científica polo que recibiu varios premios, entre eles o Premio Emakunde de Igualdade 2016.

## Traxectoria 
Licenciouse en Matemáticas pola Universidade do País Vasco en 1985 e foi contratada como profesora colaboradora no Departamento de Matemáticas desa mesma universidade. En 1987 comezou a traballar co Dr. Gilbert Hector da Universidade Claude Bernard de Lión e alí se doutorou en 1996 coa tese *Isomorphisme de Thom pour les feuilletages presque sans holonomie* (en galego, *Isomorfismo de Thom para as foliacións case sen holonomía*). Traballa como profesora agregada de Xeometría e Topoloxía da UPV/EHU. Entre os seus temas de investigación está a teoría xeométrica de foliacións.

Imparte docencia en Topoloxía e Ampliación de Topoloxía no Grao de Matemáticas (terceiro e cuarto curso) na Facultade de Ciencia e Tecnoloxía da UPV/EHU. Tamén imparte un curso de Topoloxía Alxebraica no mestrado universitario en Modelización e Investigación Matemática, Estatística e Computación (MATG6) e a materia optativa *Las Matemáticas en la vida cotidiana: sociedad y cultura* nas Aulas da Experiencia de Biscaia da UPV/EHU.

### Divulgación científica 
As súas actividades de divulgación comezaron en 1999, cando colaborou na organización dun ciclo de conferencias titulado *Un Paseo por la geometría,* actividade que levou a cabo durante dez cursos académicos. Durante a súa traxectoria como divulgadora científica salienta o traballo para facer visíbel o papel das mulleres no mundo científico.

Foi membro da Comisión de Mulleres da Real Sociedade Matemática Española (RSME) e participa en diversos espazos sociais para potenciar a conexión entre a ciencia e a sociedade civil.

Un dos temas que centran o seu labor de divulgación científica é a presenza das matemáticas na literatura o que a levou a estudar o contido científico e a estrutura matemática de textos na novela, a historieta, a poesía e as pezas teatrais. É a responsábel das seccións de *Literatura y Matemáticas* e de *Teatro y Matemáticas* no portal DivulgaMAT da RSME. Participa desde hai anos en diversas actividades en centros culturais ou de ensino, tentando chegar tanto a estudantes como ao público en xeral e colabora en diferentes blogs, como: ZTFNews.org (Facultade de Ciencia e Tecnoloxía, UPV/EHU) e *Cuaderno de Cultura Científica* (Cátedra de Cultura Científica, UPV/EHU). Tamén coordina o ciclo *Ellas hacen ciencia* que acolle cada ano a biblioteca Bidebarrieta de Bilbao.

Desde 2010, forma parte da Comisión para a Igualdade da Facultade de Ciencia e Tecnoloxía da Universidade do País Vasco, e desde 2015 é membro do seu Consello de Cooperación. Doutra banda, desde 2011 é membro da Asociación de Mujeres Investigadoras y Tecnólogas.

En 2015, recibiu o Premio Igualdade da Universidade de Alacant polo seu traballo divulgativo e accións a favor da visibilización das achegas das mulleres científicas no progreso social e a medalla da Real Sociedade Matemática Española, polo seu labor de divulgación das matemáticas, polo seu compromiso coa igualdade e por tender pontes entre o profesorado de matemáticas de diferentes niveis educativos.

En novembro de 2016, outorgóuselle o Premio Emakunde á Igualdade en recoñecemento á súa traxectoria de divulgación e promoción do coñecemento científico entre as mulleres aplicando a perspectiva de xénero ademais de recoñecer a súa participación en comisións científicas e académicas para promover a igualdade de mulleres e homes na universidade. O premio, cunha dotación bruta de 14.400 euros destinouno na súa totalidade a mulleres refuxiadas e vítimas da violencia de xénero que están a estudar na UPV/EHU.

É coautora de *Mujeres en la Ciencia*, unha guía didáctica sobre o papel das mulleres na historia da ciencia.

## Premios e recoñecementos 
* 2015 Premio Igualdade da Universidade de Alacant. 
* 2019 Ilustre de Bilbao, polo seu labor como divulgadora científica e por visibilizar o papel das mulleres na ciencia.
* 2021 Finalista na VII Edición do Premio Avanzadoras de *20 Minutos* e Intermón Oxfam.

* 2023 Premio da Fundación Lilly á Difusión Científica.
* 2023 Premio Muller Científica, da revista *Muy Interesante*.

## Publicacións 
* Topología general (2002) Universidade do País Vasco
* *Mujeres en la Ciencia. Guía didáctica sobre el papel de la mujer en la historia de la Ciencia* (2011). Coautora. Universidade do País Vasco. 

## Notas 
## Véxase tamén